
Καφέ ένδειξη που υποδηλώνει ύπαρξη αρχαιολογικού χώρου, 
θα έχουν πλέον οι πινακίδες προς Αρχαία Νεμέα

08.02.2017

Το ζήτημα της αλλαγής των πινακίδων του Αυτοκινητοδρόμου Μορέας προς Αρχαία Νεμέα, με τρόπο που να αναδεικνύουν την ύπαρξη αρχαιολογικού χώρου έχει αναδείξει τα τελευταία χρόνια ο βουλευτής Κορινθίας Χρίστος Δήμας (βλ. Ερώτηση προς Υπ.Υποδομών, Μεταφορών και Δικτύων http://bit.ly/2lpsgMg ). Η προσπάθεια αυτή έπειτα από συνεχείς παρεμβάσεις φαίνεται πως καρποφορεί στο σύνολο της, με αποτέλεσμα τις προσεχείς τρεις εβδομάδες να έχει ολοκληρωθεί το σύνολο των παρεμβάσεων.

Έπειτα από αυτή την εξέλιξη, ο βουλευτής Κορινθίας Χρ.Δήμας, σημείωσε:

Μετά από προσπάθεια πολλών χρόνων, να και μία καλή είδηση για την Αρχαία Νεμέα.

Στην εθνική οδό Κορίνθου-Τριπόλεως υπάρχουν οι πινακίδες για την έξοδο της Αρχαίας Νεμέας. Στην ίδια έξοδο υπάρχουν πινακίδες με καφέ ένδειξη (υποδηλώνει ύπαρξη αρχαιολογικού χώρου) για τις Μυκήνες, ενώ για την Αρχαία Νεμέα δεν υπήρχε καφέ ενδεικτική αλλά η τυπική πράσινη, με αποτέλεσμα ο ταξιδιώτης να μη γνωρίζει ότι υπάρχει αρχαιολογικός χώρος και μουσείο. Μετά από συντονισμένες προσπάθειες, με την παρότρυνση του Καθηγητή Stephen Miller, έχουμε καταφέρει και έχουμε αλλάξει κάποιες από τις πινακίδες στον δρόμο. Πριν δύο μέρες ξανασυναντήθηκα με τον Διευθύνοντα Σύμβουλο του Μορέα κ. Γιώργο Συριανό ο οποίος μας είπε ότι μέσα στις επόμενες τρεις εβδομάδες όλες οι πινακίδες –και από τις δύο πλευρές του δρόμου- προς Αρχαία Νεμέα θα έχουν την καφέ ένδειξη διορθώνοντας με αυτόν τον τρόπο μία αστοχία που είχε γίνει στο παρελθόν. Δημοσιεύω το τελευταίο από τα email με τις φωτογραφίες που μου έστειλε ο Μορέας -τον οποίον και ευχαριστώ- που επιβεβαιώνουν την νέα σήμανση, για να έχουμε όλοι καλύτερη εικόνα.


